1Ekiro kikuru kya Pasika kikaba kitakagobire, Yesu amanya okwo esaa yagoba kuruga omu nsi egi kugaruka owa Ishe. Buli kaanya yagonzaga ababaire bali ba wenene omu nsi, yabagonza kugoba aha ndekelero. 2Kababaire nibaraagira, Sitani akaba yatahire omu mutima gwa Yuda Isikariote eya Simoni kubanja Yesu. 3Yesu nawe hakaba namanya okwo Ishe yamutungire buli kantu; n'okwo yabaire namanya okwo yarugire ahali Ruhanga mara nagaruka ahali Ruhanga, 4aruga aha kiihuro, ajura ebijwarobye, ayekoma etauro omunda. 5Ashesha amaizi omu beseni, abanza kunabisa abegesibwabe amaguru. Abaragaza n'etauro eyo yabaire ayekomire omu nda. 6Agobera Simoni Petero. Petero amugambira ati, «Rugaba, waitu waija kunabisa inye amaguru?» 7Yesu amuhorora ati, «Ekyo ndikukora tolikukimanya mbwenu aha, orakishobokerwa ahanyuma.» 8Petero amugambira ati, «Tolikwija kunnabisa maguru.» Yesu amushubamu ati, «Kantakunabisize, aho mpaho toli wange.» 9Simoni Petero amugambira ati, «Rugaba, waitu otannabisa maguru gonkai, onnabise n'emikono n'omutwe!» 10Yesu amugambira ati, «Ayayogire takyetaaga kunaba, shana kunaba amaguru gonkai, kuba naba nayera wena. Nainywe nimwera, kyonkai ti inywena.» 11Okugamba atyo Yesu hakaba namanya alikwija kumubanja; niyo nshonga akagamba ati, «Timulikwera inywena.» 12Kayamazire kubanabisa amaguru akajwara n'ebijwarobye, agaruka aha mwanyagwe, abagambira ati, «Ekyo nabakolera mwakimanya? 13Inywe munyeta Mwegesa mara Mukama; mara muli omu mazima, mba Mwegesa kwo mara Mukama. 14Ka inye Omukama wanyu mara Omwegesa wanyu ndaba nabanabisa amaguru, nainywe kutyo muragiirwe kunabisangana amaguru. 15Kuba nabaha obulebero, okwo muragiirwe kugira okwo nabagilira. 16Nimbagambira, omwiru takira mukamawe, n'entumwa teshaga agitumire. 17Kamuramanya ebigambo ebi mukabigobesheleza muraba muli baberwa. 18Tindikugamba inywena. Abo ndonzire nimbamanya; Ebihandiko Bitakatifu bigobelere biti, ‹Ayaliire ebyakulya byange, yanteza ekisinziro.› 19Ebi nimbibagambira mbwenu aha bithakabaireho, kabiramara kubaho mwikilize okwo ‹N'inye asingiire.› 20Nimbagambira amazima, alitora owo ntumiire aliba atoire inye. N'alintora aliba atoire ayantumire.» 21Orwo Yesu yamazire kugamba ebigambo ebyo, ashagashaga omu mwoyo, agamba ahamisa ati, «Nimbagambira amazima, omuli inywe halimu alikwija kumbanja.» 22Abegesibwa balebangana, owo yagamba tibafa gamumanya. 23Omoiho omu begesibwabe owo Yesu wenene yagonzaga, hakaba amubyamire omu kifuba; 24nikwo Simoni Petero kumutigisa akamugambira ati, «Otugambire owo alikugamba n'ohai.» 25Okwo omwegesibwa ogwo yabaire abyamire Yesu omu kifuba, amubaza ati, «Mukama, n'ohai?» 26Yesu amuhorora ati, «Owo ndakoleza ekichweka ky'omukate niw'ogwo.» Kayamazire kukoza ekichweka ky'omukate yakiha Yuda eya Simoni Isikariote. 27Yuda kayamazire kutora ekichweka ekyo ky'omukate, Sitani amutahamu. Yesu amugambira ati, «Yanguha ogye okore eky'olikugya kukora.» 28Okwo babaire nibaraagira taliho n'omoi yamanyire ekyo yamugambiliire atyo. 29Abandi batekeleza bati orwo Yuda yakwataga akasanduku k'empiha, Yesu hakaba namugambira kugya kugura ebyo babaire nibetaga aha kiro kikuru; anga kujuna abanaku. 30Yuda kayamazire kutora ekichweka ky'omukate, tiyalinzire, ashohora; mara kikaba kili kiro. 31Yuda kayabaire yaturukire, Yesu agamba ati, «Mbwenu aha Omwana w'Omuntu yahabwa ekitinwa, mara omuli wenene na Ruhanga ekitinwa nakihabwa. 32Ka Ruhanga araba nahabwa ekitinwa omu Mwana w'Omuntu, Ruhanga nawe arakuza Omwana w'Omuntu omuli wenene, mara amukuze aho n'aho. 33Baana bange, nkyaina inywe hakabanga kake. Mulimpiga; nk'okwo nagambire Abayahudi nikwo ndikugambira nainywe: Mbali ndikugya inywe timwina kugyayo. 34Nimbaha omuhango oguhya: Mugonzangane; okwo inye mbagondize, nainywe kwakwo mugonzangane. 35Omu kugonzangana kwanyu, nimwo abantu bona balimanyira okwo muli begesibwa bange.» 36Simoni Petero abaza Yesu ati, «Mukama, waitu noija kugya nkahai?» Yesu amuhorora ati, «Mbali ndikugya mbwenu aha toina kumponderayo.» 37Petero amugambira ati, «Mukama, kubaki ntakuhondera? Ndakufera.» 38Yesu amubaza ati, «Iwe oije ofere inye? Nkugambire amazima, enkoko etakakokoromire oraba wanyetongire kashatu.»
Copyright
Learn More
lug_Latn zho_Hant eng_Latn